Η **Ανθή Μηλιάδου** (1889 - 10 Οκτωβρίου 1952) ήταν Ελληνίδα ηθοποιός.

Βιογραφία
---------

Ήταν κόρη των ηθοποιών Παντελή και Ελπινίκης Ρούσσου και αδερφή των επίσης ηθοποιών Ευαγγελίας Νίκα-Ρούσσου (1881-1902) και Χριστίνας Καλογερίκου (1885-1968). Γαλουχημένη από την παιδική της ηλικία, όπως οι αδερφές της, με τα θεατρικά ιδεώδη ακολούθησε την ίδια πορεία και εξελίχτηκε αργότερα σε μια έξοχη καρατερίστα της ελληνικής σκηνής. Το 1905 εμφανίστηκε στο Θέατρο "Βαριετέ" με το όνομα Ανθή Μαρά. Χωρίς να υπάρχουν εξακριβωμένες πληροφορίες, εκφράζεται με δισταγμό η γνώμη ότι επρόκειτο για ψευδώνυμο ή ότι είχε παντρευτεί κάποιον με αυτό το όνομα. 

Στο "Βαριετέ" έπαιξε στο έργο του Γ. Βώκου "Η κατοχή", όπου πρωταγωνιστούσε η αδερφή της Χριστίνα Κουκούλα (Χριστίνα Καλογερίκου). Στο μεταξύ, είχε παντρευτεί τον ηθοποιό Νίκο Μηλιάδη (πατέρα του Τάκη Μηλιάδη, που τον απέκτησε με τη δεύτερη σύζυγό του, την ηθοποιό Μαρίκα Ανθοπούλου) και αργότερα χώρισε. Εντούτοις, κράτησε το όνομά του σε όλη την υπόλοιπη ζωή της. 

Η Μηλιάδου είχε πάρει μέρος στην ταινία *Η θύελλα πέρασε* σε σενάριο και σκηνοθεσία Τάκη Μπακόπουλου.

Θάνατος
-------

Η Ανθή Μηλιάδου σκοτώθηκε στις 10 Οκτωβρίου 1952 στη Λούτσα σε ηλικία 63 ετών, όταν το αυτοκίνητο που τη μετέφερε για συμπληρωματικό γύρισμα για τις ανάγκες της ταινίας *Εύα*, προσέκρουσε σε ξεχασμένη ισχυρή αντιαρματική νάρκη από τον πόλεμο. Μαζί της σκοτώθηκε και ο παραγωγός της ταινίας Δημήτρης Κομίνης, ενώ ο νεαρός οδηγός του αυτοκινήτου τραυματίστηκε.

Θεατρικές παραστάσεις
---------------------

Κατάλογος βασικών πληροφοριών θεατρικών παραστάσεων στις οποίες η Α. Μηλιάδου συμμετείχε ως ηθοποιός. 

Άμεση ενημέρωση καταλόγου
Αυτός ο κατάλογος ενημερώνεται περιοδικά με μηχανικό τρόπο από ένα bot. Επεξεργασίες σε αυτό τον κατάλογο από χρήστες με το συνηθισμένο «χειροκίνητο» τρόπο θα αναιρεθούν με την επόμενη ανανέωση από το bot!

WQS | PetScan | YASGUI | Βρείτε εικόνες

| σεζόν | παράσταση | ρόλος | θίασος | θέατρο | σκηνοθέτης |
| --- | --- | --- | --- | --- | --- |
| *Ελληνική Θεατρική Περίοδος 1913/1914* | *Η μέγγενη* | Τζούλια Φάμπρι | *Θίασος Τηλέμαχου Λεπενιώτη* | *Θέατρο Κυβέλης* | Τηλέμαχος Λεπενιώτης |
| *Ελληνική Θεατρική Περίοδος 1930/1931* | *Θείος Βάνιας* | Μαρίνα | *Συνεταιρικός Θίασος Αιμίλιου Βεάκη* | *περιοδεία* | Αιμίλιος Βεάκης |
| *Ελληνική Θεατρική Περίοδος 1935/1936* | *Ο γυρισμός της Ελένης* |  | *Θίασος Κατερίνας - Ελεύθερος Καλλιτεχνικός Οργανισμός* | *Θέατρο Κατερίνας* | Κατερίνα Ανδρεάδη |
| *Ελληνική Θεατρική Περίοδος 1945/1946* | *Τρισεύγενη* | Κυρ Αλτάνα | *Νέα Σκηνή (Μ. Μερκούρη-Ν. Χατζίσκος)* | *Θέατρο Κατερίνας* |  |
| *Ελληνική Θεατρική Περίοδος 1945/1946* | *Το Πορτραίτο του Ντόριαν Γκρέυ* | Κυρία Βεν | *Νέα Σκηνή (Μ. Μερκούρη-Ν. Χατζίσκος)* | *Θέατρο Κατερίνας* |  |
| *Ελληνική Θεατρική Περίοδος 1946/1947* | *Σατανικό τηλεφώνημα* |  | *Θίασος Γιώργου Παππά* | *Θέατρο Βρετάνια* |  |
| *Ελληνική Θεατρική Περίοδος 1951/1952* | *Βροχή* | Αμίνα | *Θίασος Κατερίνας - Ελεύθερος Καλλιτεχνικός Οργανισμός* | *Θέατρο Κυβέλης* | Κατερίνα Ανδρεάδη |
| *Ελληνική Θεατρική Περίοδος 1951/1952* | *Μαθήματα ηθικής* | Κλάρα | *Θίασος Κατερίνας - Ελεύθερος Καλλιτεχνικός Οργανισμός* | *Θέατρο Κατερίνας* | Κατερίνα Ανδρεάδη |

Τέλος αυτόματα δημιουργημένου καταλόγου.
Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

Παραπομπές
----------

1. ↑  Αργύρης, Τσιάπος. *Οι πρώτες ταινίες του ελληνικού κινηματογράφου*. Σέρρες: Α. Τσιάπος. σελ. 329–344. ISBN 978-960-93-7608-2.
2. ↑  Mixanitouxronou.gr, Η έκρηξη νάρκης στη Λούτσα, κατά τη διάρκεια γυρισμάτων, που σκότωσε τη συμπρωταγωνίστρια των Κατράκη και Αλεξανδράκη...

Πηγές
-----

* Θόδωρος Έξαρχος, *Έλληνες Ηθοποιοί (Αναζητώντας τις ρίζες)*, Εκδ. Γκόνης.